**PRILOGA 3**

**Obvestilo osebam, ki so bile v stiku s perutnino, okuženo z virusom visokopatogene aviarne influence A(H5N8).**

Spoštovani,

Prejeli smo obvestilo Uprave za varno hrano, veterinarstvo in varstvo rastlin (UVHVR), da ste bili v stiku s perutnino, okuženo z virusom visokopatogene aviarne influence A(H5N8).

Virus aviarne influence A(H5N8) ne predstavlja nevarnosti za ljudi, saj okužba pri ljudeh še ni bila dokazana. Kljub temu pa je potrebna določena previdnost, predvsem natančno upoštevanje obvestil in navodil, ki vam jih je posredoval UVHVVR.

Načelo previdnosti zahteva, da bolj pozorno spremljate svoje zdravstveno stanje v naslednjih sedmih dneh oziroma še sedem dni od zadnjega nezaščitenega stika z obolelo/poginulo perutnino. Epidemiolog vas bo prosil za vašo telefonsko številko, da vas bo približno teden kasneje poklical in se pozanimal glede zdravstvenega stanja.

V primeru, da se začnete slabo počutiti, si izmerite povišano telesno temperaturo (37°C ali več), ki jo spremlja nahod, izcedek iz nosu, bolečine v žrelu ali kašelj, se posvetujte s svojim izbranim ali dežurnim zdravnikom. V zimskih in zgodnjih pomladanskih mesecih je največ zbolelih s sezonsko gripo in drugimi akutnimi okužbami dihal. Zato je najbolj verjetno, da prehladni znaki, vročina in kašelj ne bodo povezani s stikom z obolelo perutnino, pač pa ste se nalezli enega od virusov ali bakterij, ki so povsem običajne za ljudi. Vaš izbrani ali dežurni zdravnik bo presodil, ali potrebujete krvni pregled, morda celo slikanje pljuč (če boste resneje zboleli in bo sumil na pljučnico), zdravila za zniževanje vročine ali antibiotik, če bo presodil, da so vaše težave povzročile bakterije.

Vljudno vas prosimo, da o pojavu akutne okužbe dihal obvestite epidemiologa. Telefonska številka epidemologa, kamor boste sporočili eventuelne zdravstvene težave ali pa se obrnili za dodaten nasvet je: \_\_\_\_\_\_\_\_\_\_\_\_\_\_\_\_

Datum: Podpis: